## Pravilnik o očevidniku, izvješću o ulovu o dostavi podataka o gospodarskom ribolovu na moru

### NN 95/2007 (17.9.2007.), Pravilnik o očevidniku, izvješću o ulovu o dostavi podataka o gospodarskom ribolovu na moru

# MINISTARSTVO POLJOPRIVREDE, ŠUMARSTVA I VODNOGA GOSPODARSTVA

**2852**

Na temelju članka 57. stavka 5. Zakona o morskom ribarstvu (»Narodne novine«, br.
74/94, 57/96 i 48/05) ministar poljoprivrede, šumarstva i vodnoga gospodarstva
donosi

## PRAVILNIK

### O OČEVIDNIKU, IZVJEŠĆU O ULOVU I DOSTAVI PODATAKA O GOSPODARSKOM RIBOLOVU NA MORU

Članak 1.

Ovim Pravilnikom propisuje se oblik i sadržaj očevidnika o gospodarskom ribolovu
na moru (u daljnjem tekstu: očevidnik) i izvješća o ulovu (u daljnjem tekstu:
izvješće) koje moraju voditi pravne i fizičke osobe koje obavljaju gospodarski
ribolov na moru (u daljnjem tekstu: ovlaštenici povlastice), te oblik, sadržaj i
način dostavljanja ispunjenih očevidnika i izvješća.

Članak 2.

Ovlaštenici povlastice obvezni su podatke o gospodarskom ribolovu dostavljati
područnoj jedinici Ministarstva poljoprivrede, šumarstva i vodnoga gospodarstva
(u daljnjem tekstu: područna jedinica) koja im je izdala povlasticu za
obavljanje gospodarskog ribolova na moru i mjestu prve prodaje odnosno prvom
kupcu.

Članak 3.

Podaci iz očevidnika i izvješća koja dostavljaju ovlaštenici povlastice koriste
se isključivo u svrhu prikupljanja podataka radi utvrđivanja racionalnog
gospodarenja ribama i drugim morskim organizmima, znanstvenih istraživanja i
praćenja sljedivosti ribe i drugih morskih organizama.

Članak 4.

(1) Ovlaštenici povlastice koji obavljaju ribolov plovilima iznad 10 metara
dužine preko svega i plovilima koja sudjeluju u prekrcaju ribe bez obzira na
duljinu plovila obvezni su voditi očevidnik.
(2) Ovlaštenici povlastice koji obavljaju ribolov plovilima ispod 10 metara
dužine preko svega obvezni su voditi izvješće.
(3) Iznimno od odredbe stavka 1. ovoga članka, ovlaštenici povlastice koji
obavljaju ribolov pridnenom povlačnom mrežom koćom, pelagijskom povlačnom mrežom
koćom, dređžama, kružnim mrežama plivaricama i plutajućim parangalom i ostvare
ulov od 300 ili više kilograma plave ribe, odnosno 50 ili više kilograma ostalih
vrsta riba i/ili drugih morskih organizama, obvezni su voditi očevidnik bez
obzira na duljinu plovila.

Članak 5.

(1) Obrazac očevidnika o gospodarskom ribolovu tiskan je uz ovaj Pravilnik i
čini njegov sastavni dio (Prilog 1).
(2) Obrazac izvješća o ulovu tiskan je uz ovaj Pravilnik i čini njegov sastavni
dio (Prilog 2).

Članak 6.

(1) Očevidnici i izvješća tiskaju se u obliku knjiga formata A4.
(2) Očevidnici i izvješća popunjavaju se u skladu s uputstvima za popunjavanje
očevidnika i izvješća, koja su njihov sastavni dio.

Članak 7.

(1) Ovlaštenik povlastice mora osigurati:
1. dnevno unošenje podataka o količini ulova, iskrcanim i prekrcanim količinama
i ribolovnom naporu u očevidnik,
2. dnevno unošenje podataka o količini ulova i ribolovnom naporu u izvješće,
3. podaci u očevidnik moraju biti uneseni prije iskrcaja ulova ribe i (ili)
drugih morskih organizama iz plovila,
4. podaci u izvješće moraju biti uneseni najkasnije 24 sata od iskrcaja ulova
ribe i (ili) drugih morskih organizama iz plovila,
5. podaci uneseni u očevidnik i izvješće moraju biti čitljivi i neizbrisivi,
6. uneseni podaci ne smiju se brisati i mijenjati, već se pogrešno unesen
podatak precrta jednom linijom te se unese pravi podatak, uz paraf ovlaštenika
povlastice ili zapovjednika plovila,
7. u roku 48 sati od završetka iskrcaja ribe, dostaviti prvu kopiju očevidnika
područnoj jedinici koja mu je izdala povlasticu a original mjestu prve prodaje
odnosno prvom kupcu,
8. jednom mjesečno, ispunjeno izvješće dostaviti područnoj jedinici koja mu je
izdala povlasticu,
9. ukoliko nema ribolovni napor za cijeli mjesec, a nije pohranio povlasticu u
područnoj jedinici, jednom mjesečno ispunjeni obrazac očevidnika dostaviti
područnoj jedinici koja mu je izdala povlasticu,
10. ukoliko ima ribolovni napor a nema ulova, obvezan je dostaviti preslik
očevidnika s slijedećim preslikom očevidnika kada ima zabilježen ulov područnoj
jedinici koja mu je izdala očevidnik,
11. podaci o količini ulova iz točke 1. ovoga stavka smiju odstupati najviše do
10 % od stvarnog ulova.
(2) Očevidnik se ispunjava u tri primjerka, tako da se original dostavlja mjestu
prve prodaje odnosno prvom kupcu, prva kopija područnoj jedinici koja je izdala
povlasticu a drugu kopiju ovlaštenik povlastice zadržava za osobnu evidenciju u
knjizi, uz obvezu čuvanja najmanje godinu dana.
(3) Ukoliko se očevidnik područnoj jedinici dostavlja poštom, obvezno je slanje
pošiljke uz dostavnicu, a u slučaju kada se dostav­lja faksom obvezna je
naknadna dostava poštom ili osobno.
(4) Izvješće se ispunjava u dva primjerka tako da se original dostavlja
područnoj jedinici koja je izdala povlasticu i dostavila izvješće, a kopiju
izvješća u knjizi ovlaštenik povlastice zadržava za osobnu evidenciju.
(5) Ovlaštenik povlastice mora izvješće dostaviti područnoj jedinici najkasnije
do 15. dana u tekućem mjesecu za prethodni mjesec, osobnom dostavom ili u skladu
s odredbom stavka 3. ovoga članka.

Članak 8.

(1) Podatke o gospodarskom ribolovu mora unositi ovlaštenik povlastice osobno
ako sam obavlja ribolov ili zapovjednik plovila odnosno osoba osposobljena za
obavljanje gospodarskog ribolova na moru.
(2) Osobe iz stavka 1. ovoga članka obvezne su u očevidnik i izvješće unositi i
dostavljati cjelovite i točne podatke o gospodarskom ribolovu.
(3) Ako osobe iz stavka 1. ovoga članka u očevidnik ne unose cjelovite i točne
podatke, odnosno ne dostavljaju u propisanom roku podatke o gospodarskom
ribolovu u skladu s odredbama ovoga Pravilnika smatra se da očevidnik odnosno
izvješće nije vođeno.

Članak 9.

(1) Podatke iz dostavljenih očevidnika i izvješća ovlaštene osobe u područnim
jedinicama pravovremeno unose u bazu podataka, koja se vodi u elektroničkom
obliku
(2) Pristup podacima iz stavka 1. ovoga članka, na zahtjev dostavljen Upravi
ribarstva, Ministarstva poljoprivrede, šumarstva i vodnoga gospodarstva,
dozvoljen je isključivo ovlaštenim osobama za potrebe vođenja sudskih postupaka.
(3) Svi dostavljeni očevidnici i izvješća čuvaju se u arhivi područnih jedinica
tri godine.

Članak 10.

(1) Očevidnike i izvješća iz članka 4. ovoga Pravilnika ovlaštenici povlastica
preuzimaju u područnim jedinicama, uz obvezno davanje na uvid prethodno
ispunjene knjige očevidnika ili izvješća.
(2) Ispunjene obrasce očevidnika odnosno izvješća ovlaštenik povlastice je dužan
čuvati tri godine.

Članak 11.

Danom stupanja na snagu ovoga Pravilnika prestaje važiti Pravilnik o očevidniku
i dostavi podataka o gospodarskom ribolovu na moru (»Narodne novine«, br.
138/05).

Članak 12.

Ovaj Pravilnik stupa na snagu 1. siječnja 2008. godine.

Klasa: 011-02/07-01/71
Urbroj: 525-1-07-1
Zagreb, 4. rujna 2007.

Ministar
**Petar Čobanković**, v. r.

![](dodatni/350477.gif)

![](dodatni/350479.gif)

**Očevidnik se ispunjava za svaki izlazak u ribolov, a pravilno popunjen očevidnik
šalje se tako da se originali istrgnu iz knjige i šalju na mjesto prve prodaje,
prva kopija se šalje područnoj jedinici koja je izdala povlasticu. Druga kopija
očevidnika ostaje u knjizi radi osobne evidencije. Prva kopija se mora poslati
područnoj jedinici najkasnije u roku od 48 sati od završetka iskrcaja ribe.**

UPUTSTVA ZA POPUNJAVANJE OČEVIDNIKA

*Ime ili reg. oznaka plovila (1)*: Upisuje se ime ili registarska oznaka za
brodicu
*Vanjska oznaka plovila (2)*: Upisuje se vanjska oznaka plovila i CFR broj plovila
*Ime ovlaštene osobe (3)*: Upisuje se ime i prezime te adresa osobe koja unosi
podatke
*Polazak (4)*: Upisuje se dan, mjesec, sat isplovljavanja te luku iz koje se
isplovljava
*Povratak (5)*: Upisuje se dan, mjesec, sat uplovljavanja te luku u koju se
uplovljava
*Iskrcaj (6)*: Upisuje se dan, mjesec, sat iskrcaja ribe te mjesto iskrcaja
*U slučaju prekrcaja ribe (7)*: Upisuju se podaci o plovilu na koji se prekrcava
riba te dan i mjesec obavljanja prekrcaja
*Ribolovni alat (8)*: Upisuje se šifra ribolovnog alata. (Šifre ribolovnih alata
prikazane su u Tablici 1.)
*Veličina oka (9)*: Upisuje se veličina oka ribolovnog alata u milimetrima kojim
se obavlja ribolov
*Količina (10)*: Upisuju se dimenzije ribolovnog alata (npr. za mreže duljina, za
udičarske alate broj udica a za ostalo broj komada)
*Datum (11)*: Upisuje se datum koji mora odgovarati svakom danu provedenom na moru
*Broj ribolovnih operacija (12)*: Upisuje se broj ribolovnih operacija (npr. broj
potega kod povlačnih ribolovnih alata, broj zapasa za plivarice, za ostale alate
se upisuje vrijeme provedeno u moru
*Vrijeme ribolova (13)*: Upisuje se vrijeme provedeno u ribolovu u satima
*Pozicija plovila (14)*: Upisuje se područje na kojem se obavlja ribolov
(statistički pravokutnik, GFCM zona, ribolovna zona RH te ribolovna zona zemalja
nečlanica EU))
*Ulov po vrstama riba (15)*: Upisuje se ulov po pojedinim vrstama u kilogramima
ili broju jedinica (npr. kašete) uz upis koliko jedna jedinica iznosi kilograma
(npr. 1 kašeta = 7 kilograma). Za svaku vrstu mora biti zaveden ulov ukoliko on
iznosi 50 kilograma i više dok se one vrste čiji je ulov ispod 50 kilograma
upisuje pod ostali ulov. Ukoliko neka vrsta nije na popisu tada se ona upisuje u
prazno polje a ako je broj vrsta veći od 11 tada se koristi nova stranica
očevidnika. Podaci o količini ulova smiju odstupati najviše do 10 % od stvarnog
ulova. Svaka linija u očevidniku mora biti parafirana od strane zapovjednika
plovila.
*Odbačeni ulov (16)*: Upisuje se procjena odbačenog ulova po vrstama
*Stanje ribe (17)*: Upisati u kojem se stanju ulovljena riba iskrcava (npr.
svježa, očišćena, filetirana i sl)
*Količina (18)*: Upisuje se količina za svaku vrstu posebno čiji je ulov preko 50
kilograma odnosno ukupna kločina za za one vrste čiji je ulov ispod 50
kilograma. Količina se upisuje u kilogramima ili definiranim jedinicama (npr.
kašete). Ukoliko neka vrsta nije na popisu tada se ona upisuje u prazno polje a
ako je broj vrsta veći od 11 tada se koristi nova stranica očevidnika. Podaci o
iskrcanoj količini ulova smiju odstupati najviše do 10 % od stvarnog ulova.
Svaka linija u očevidniku mora biti parafirana od strane zapovjednika plovila.
*Potpis ovlaštene osobe koja unosi podatke(\*)*: Na kraju obrasca se mora potpisati
zapovjednik plovila ili agent plovila i njegova adresa

*Tablica 1.* Šifre ribolovnih alata

|  |  |  |  |
| --- | --- | --- | --- |
| **Šifra** | **Ribolovni alat** | **Šifra** | **Ribolovni alat** |
| 1 | pridnena povlačna mreža – koća, | 29 | mreža polandara, |
| 2 | pelagijska ijska povlačna mreža, | 30 | mreža psara, |
| 3 | obalna povlačna mreža – koćica, | 31 | mreža jastogara, |
| 4 | dredža kunjkara, | 32 | mreža sklatara, |
| 5 | dredža rampon, | 33 | mreža rakovica, |
| 6 | hidraulična mreža – vongolara, | 34 | mreža salpara, |
| 7 | plivarica za malu plavu ribu – srdelara, | 35 | mreža poponica, |
| 8 | plivarica za veliku plavu ribu – tunolovka, | 36 | mreža listarica, |
| 9 | plivarica ciplarica, | 37 | mreža sipara, |
| 10 | plivarica igličara, | 38 | vrše za lov ribe, |
| 11 | plivarica oližnica, | 39 | vrše za lov krupnih rakova, |
| 12 | plivarica palamidara, | 40 | vrše za lov škampa, |
| 13 | potegača srdelara – ljet­na trata, | 41 | stajaći kogol – trata za lov jegulje, |
| 14 | potegača girarica – zimska trata, | 42 | stajaći jednokrilni kogol za lov gavuna, |
| 15 | potegača migavica, | 43 | odmet, kančenica, povlačni povraz (panula) |
| 16 | potegača igličara, | 44 | plivajući povrazi (tunje samice), |
| 17 | potegača šabakun, | 45 | povraz s kukom za lov glavonožaca, |
| 18 | potegača oližnica, | 46 | stajaći parangal, |
| 19 | kogol, | 47 | plutajući parangal, |
| 20 | strašin, | 48 | osti, |
| 21 | mreža oližnica, | 49 | ludar, |
| 22 | mreža gavunara, | 50 | zagonica, |
| 23 | mreža girara, | 51 | fružata, |
| 24 | mreža vojga, | 52 | trapula za lov velikog morskog crva, |
| 25 | mreža menulara, | 53 | račnjak za lov rakovice, |
| 26 | mreža bukvara, | 54 | alati za sakupljanje drugih morskih organizama, |
| 27 | mreža rumbara, | 55 | sjekirica za rezanje koralja |
| 28 | mreža prostica, |  |  |

![](dodatni/350480.gif)

![](dodatni/350481.gif)

![](dodatni/350482.gif)

![](dodatni/350483.gif)

Ova knjiga sadrži izvješća o ulovu za cijelu godinu (za 12
mjeseci).
Izvješće o ulovu se ispunjava za svaki mjesec, a pravilno popunjeno izvješće za
prethodni mjesec šalje se tako da se originali istrgnu iz knjige i šalju na
adresu one područne jedinice koja je izdala povlasticu. Kopije izvješća o ulovu
ostaju u knjizi radi osobne evidencije imatelja povlastice. Ispunjeni originali
se moraju poslati u područnu jedinicu do 15. u mjesecu za prethodni mjesec.

UPUTSTVA ZA POPUNJAVANJE OČEVIDNIKA

*Mjesec*: Upisuje se velikim tiskanim slovima mjesec za koji se vodi izvješće
*Naziv ovlaštenika povlastice*: Upisuje se tvrtka pravne ili ime i prezime fizičke
osobe koja je ovlaštenik povlastice
*Broj povlastice*: Upisuje se serijski broj povlastice
*Ime ili reg. oznaka plovila*: Upisuje se ime i luka upisa broda ili registarska
oznaka za brodicu
*Veličina plovila*: Upisuje se veličina u GT (iz plovidbene dozvole za plovilo)
*Snaga porivnog stroja*: Upisuje se ukupna snaga porivnog stroja plovila u
kilovatima (kW)
*Duljina plovila*: Upisuje se duljina plovila u metrima
*Operativna luka*: Upisuje se luka iz koje se isplovljava i uplovljava

RIBOLOVNI NAPOR

*Sat isplovljavanja iz luke*: Upisuje se točno vrijeme isplov­ljavanja iz luke u
satima od 00.00-24.00. Ako je tijekom dana bilo više isplovljavanja upisuju se
sva vremena isplovljavanja.
*Sat uplovljavanja u luku*: Upisuje se točno vrijeme uplovljavanja u luku u satima
od 00.00-24.00. Ako je tijekom dana bilo više uplovljavanja upisuju se sva
vremena uplovljavanja.
*Ribolovni alat*: Upisati broj (oznaku) ribolovnih alata koji ma se obavljao
ribolov. Šifre ribolovni alata prikazane su u Tablici 1.
*Duljina mreže, broj udica ili vrša*: Upisati duljinu mreže u metrima ili broj
udica ili vrša ovisno o alatu kojima se obavljao ribolov.
*Broj ribara*: Upisati broj ribara koji su obavljali ribolov.
*Ribolovna zona*: Upisati oznaku ribolovne zone ili više zona ako se ribolov
obavljao u više ribolovnih zona u jednom danu. Ukoliko se ribolov obavljao u
jednom danu samo u jednoj zoni upisuje se oznaka samo te zone. Ribolovne zone su
prikazane na pripadajućoj karti (strana 2).

ULOV

U očevidnik se upisuju točni podaci o ulovljenim količinama riba i drugih
morskih organizama u kilogramima prema ulovljenim vrstama. Nazivi riba i drugih
morskih organizama upisuju se u prazne kućice u tablici ULOV. U slučaju izlaska
na ribolovno područje i neostvarivanja nikakvog ulova upisuju se samo podaci za
ribolovni napor.
U slučaju neobavljanja ribolova odnosno neisplovljavanja plovila iz luke u
rubrike tablice RIBOLOVNI NAPOR treba upisati riječi: »u luci«.

*Tablica 1.* Šifre ribolovnih alata

|  |  |  |  |
| --- | --- | --- | --- |
| **Šifra** | **Ribolovni alat** | **Šifra** | **Ribolovni alat** |
| 1 | pridnena povlačna mreža – koća, | 29 | mreža polandara, |
| 2 | pelagijska povlačna mreža – koća, | 30 | mreža psara, |
| 3 | obalna povlačna mreža – koćica, | 31 | mreža jastogara, |
| 4 | dredža kunjkara, | 32 | mreža sklatara, |
| 5 | dredža rampon, | 33 | mreža rakovica, |
|idth="35" valign="top" style="width: 25.95pt; height: 5.75pt; border-left: 1.0pt solid black; border-right: 1.0pt solid black; border-top: medium none; border-bottom: 1.0pt solid black; padding-left: 2.25pt; padding-right: 2.25pt; padding-top: 2.25pt; padding-bottom: 2.85pt">

6 hidraulična mreža – vongolara, | 34 | mreža salpara, |

| 7 | plivarica za malu plavu ribu – srdelara, | 35 | mreža poponica, |
| 8 | plivarica za veliku plavu ribu – tunolovka, | 36 | mreža listarica, |
| 9 | plivarica ciplarica, | 37 | mreža sipara, |
| 10 | plivarica igličara, | 38 | vrše za lov ribe, |
| 11 | plivarica oližnica, | 39 | vrše za lov krupnih rako­va, |
| 12 | plivarica palamidara, | 40 | vrše za lov škampa, |
| 13 | potegača srdelara – ljetna trata, | 41 | stajaći kogol – trata za lov jegulje, |
| 14 | potegača girarica – zimska trata, | 42 | stajaći jednokrilni kogol za lov gavuna, |
| 15 | potegača migavica, | 43 | odmet, kančenica, povlačni povraz (panula) |
| 16 | potegača igličara, | 44 | plivajući povrazi (tunje samice), |
| 17 | potegača šabakun, | 45 | povraz s kukom za lov glavonožaca, |
| 18 | potegača oližnica, | 46 | stajaći parangal, |
| 19 | kogol, | 47 | plutajući parangal, |
| 20 | strašin, | 48 | osti, |
| 21 | mreža oližnica, | 49 | ludar, |
| 22 | mreža gavunara, | 50 | zagonica, |
| 23 | mreža girara, | 51 | fružata, |
| 24 | mreža vojga, | 52 | trapula za lov velikog morskog crva, |
| 25 | mreža menulara, | 53 | račnjak za lov rakovice, |
| 26 | mreža bukvara, | 54 | Alati za sakupljanje drugih morskih organizama, |
| 27 | mreža rumbara, | 55 | Sjekirica za rezanje koralja |
| 28 | mreža prostica, |  |  |

![](dodatni/350484.gif)

Pravilnik, NN 95/2007-2852
Opći uvjeti korištenjaZaštita privatnosti[Pristup podatcima](/data_access_hr.aspx)[ELI](/about_eli_hr.aspx)

©2026. g. Narodne novine d.d.

, izrada [Novena d.o.o.](http://novena.hr/)